12.		Doplnenie žaloby
			(§ 129 Civilného sporového poriadku)
	Okresnému súdu Dolný Kubín
Dolný Kubín, dňa 6. 3. 2022	k spisovej značke 5Cb/111/2022
Vec:	Doplnenie žaloby
V obchodnom spore žalobcu Exportimport, s.r.o. so sídlom v Dolnom Kubíne, Kubínska 5 proti žalovanému Superspedition, s.r.o. so sídlom v Dolnom Kubíne, Horná 1 o zaplatenie 10 000 € s príslušenstvom Okresný súd Dolný Kubín uznesením č. k. 15Cb/11/2022-14 zo dňa 5. marca 2022 vyzval žalobcu na doplnenie žaloby podľa § 129 Civilného sporového poriadku v lehote 10 dní, a to o uvedenie identifikačných čísiel strán sporu, ktoré absentovali v predmetnej žalobe. V stanovenej lehote dopĺňame našu žalobu zo dňa 1. februára 2022 vedenú na Okresnom súde Dolný Kubín pod spisovou značkou 15Cb/111/2022 v časti označenia strán sporu nasledovne:
Žalobca: 	Exportimport, s.r.o., Kubínska 5, IČO: 12 345 678 
Žalovaný:	Superspedition, s.r.o., Horná 1, IČO: 87 654 321
Peter Kováč, konateľ žalobcu
Poznámky
Ak ide o podanie vo veci samej alebo návrh na nariadenie neodkladného opatrenia alebo zabezpečovacieho opatrenia, z ktorého nie je zrejmé, čoho sa týka a čo sa ním sleduje, alebo ide o podanie neúplné alebo nezrozumiteľné, súd vyzve toho, kto podanie urobil, aby podanie doplnil alebo opravil v lehote, ktorá nemôže byť kratšia ako desať dní. V uznesení súd musí uviesť, v čom je podanie neúplné alebo nezrozumiteľné a ako ho treba doplniť alebo opraviť a poučí o možnosti podanie odmietnuť. Ak sa v lehote určenej súdom podanie nedoplní alebo neopraví, súd podanie odmietne, avšak to neplatí, ak ide o taký nedostatok, pre ktorý možno v konaní pokračovať.
Odlišná je situácia, pokiaľ nejde o podanie vo veci samej. Ak nejde o podanie vo veci samej alebo návrh na nariadenie neodkladného opatrenia alebo zabezpečovacieho opatrenia a z podania nie je zrejmé, čoho sa týka a čo sa ním sleduje, vyzve súd na doplnenie alebo opravu tohto podania. Ak sa v lehote určenej súdom takéto podanie nedoplní alebo neopraví, prípadne sa doplní alebo opraví tak, že z neho nie je zrejmé, čoho sa týka a čo sa ním sleduje, na také podanie súd vôbec neprihliada.
Treba upozorniť, že súd nie je povinný vo všetkých prípadoch vyzývať na opravu vadných, či už neúplných alebo nerozumiteľných podaní. Napríklad ak odpor proti platobnému rozkazu neobsahuje vecné odôvodnenie, súd ho odmietne. Ak námietka zaujatosti neobsahuje povinné náležitosti, súd na ňu vôbec neprihliada. Rovnako sa ustanovenia o odstraňovaní vád nepoužijú pri sťažnostiach proti uzneseniu súdneho úradníka. Podľa § 327 CSP platí, že ak návrh na nariadenie neodkladného opatrenia neobsahuje predpísané náležitosti alebo je nezrozumiteľný, alebo neurčitý, súd taký návrh odmietne, ak ide o také vady, ktoré bránia pokračovaniu v konaní; ustanovenia o odstraňovaní vád podania sa nepoužijú.

§ 129 zákona č. 160/2015 Z. z. 
Civilný sporový poriadok
(1)	Ak ide o podanie vo veci samej alebo návrh na nariadenie neodkladného opatrenia alebo zabezpečovacieho opatrenia, z ktorého nie je zrejmé, čoho sa týka a čo sa ním sleduje, alebo ide o podanie neúplné alebo nezrozumiteľné, súd vyzve toho, kto podanie urobil, aby podanie doplnil alebo opravil v lehote, ktorá nemôže byť kratšia ako desať dní.
(2)	V uznesení podľa odseku 1 súd uvedie, v čom je podanie neúplné alebo nezrozumiteľné a ako ho treba doplniť alebo opraviť a poučí o možnosti podanie odmietnuť.
(3)	Ak sa v lehote určenej súdom podanie nedoplní alebo neopraví, súd podanie odmietne; to neplatí, ak pre uvedený nedostatok možno v konaní pokračovať.
(4)	Ak sa podanie opraví alebo doplní v celom rozsahu v súlade s výzvou podľa odseku 1 najneskôr do uplynutia lehoty na podanie odvolania proti uzneseniu o odmietnutí podania, o odvolaní proti tomuto uzneseniu môže rozhodnúť súd, ktorý ho vydal.
§ 327 zákona č. 160/2015 Z. z. 
Civilný sporový poriadok
Ak návrh na nariadenie neodkladného opatrenia neobsahuje predpísané náležitosti alebo je nezrozumiteľný, alebo neurčitý, súd taký návrh odmietne, ak ide o také vady, ktoré bránia pokračovaniu v konaní; ustanovenia o odstraňovaní vád podania sa nepoužijú.
Žaloba
§ 131 zákona č. 160/2015 Z. z. 
Civilný sporový poriadok
Žaloba je procesný úkon, ktorým sa uplatňuje právo na súdnu ochranu ohrozeného alebo porušeného práva.
Náležitosti žaloby
§ 132 zákona č. 160/2015 Z. z.
Civilný sporový poriadok
citácia na str. 380
(1)	V žalobe sa okrem všeobecných náležitostí podania uvedie označenie strán, pravdivé a úplné opísanie rozhodujúcich skutočností, označenie dôkazov na ich preukázanie a žalobný návrh.
(2)	Opísanie rozhodujúcich skutočností nemožno nahradiť odkazom na označené dôkazy.